section_heading: Gradska loža
paragraph_text: Gradnja se pripisuje Tripunu Bokaniću. Vidljivi su utjecaji arhitekture M. Sanmmichelija. Ističe se sa šest polukružnih otvora i zaključkom ukrašenim gugliama. Pročelje krasi balustrada od niza stupića s piramidalnim ukrasima, a svoj konačni izgled dobiva početkom 17. st. U prošlosti je loža bila ukrašena raznim bojama. Danas ima toplu boju kamena. Pozornost je privlačila skladnim lukovima, na čijim su vrhovima isklesane ljudske glave, prema gradskoj legendi prikazi osuđenih vođa Pučkog ustanka koji su postavljeni za opomenu Hvaranima. No, isklesana su i četiri ženska lika, koje nisu nikako mogle biti revolucionarke. Na zadnjem istočnom luku je prikaz mladog čovjeka bez bora – istok kao simbol početka života i mladosti. Nad ulaznim vratima je lik bradatog starijeg muškarca čija kruna na njegovoj glavi simbolizira astrološki regnum – kraljevstvo, deseto polje karijere koje se nalazi u sunčevom zenitu. Na zadnjem luku na zapadnoj strani lik je bradatog, izboranog starca s kapom, simbol odlaska, zalaska, skorog kraja života.